**Шалкиіз жыраудың шығармашылық өмір тарихы**

Мен бұл мақаламда оның шығармашылық өмір тарихы, Шалкиіз жыраудың ноғайлар арасында және қазақ арасында қанша, қандай мұралары қалғанын, әлі де табылмаған, зерттелмеген еңбектері жайлы мәселені қозғағым келіп отыр. Бұл мақаланың өзектілігі Шалкиіз жыраудың барлық еңбектерін жинап, бір кітапқа енгізіп шығару.

 Ол XV ғасырда өмір сүріп, терең ойлы толғаулармен өшпес із қалдырған жыраулардың бірі.

Шалкиіз Тіленшіұлы 1465 жылы Жайықтың шығыс жағасында дүниеге келеді. Шын есімі – Телағыс. Өз әкесі де – заманындағы белгілі жан, шешесі сыртқы Орда ұлысының әмірі Мұсаның қарындасы болады.

 Шалкиіз үш айлығында анасынан айырылып, нағашыларының қолында тәрбиеленді. Жас кезінен-ақ ер жүрек жауынгер әрі талантты жырау ретінде данққа бөленді. Жігіттік шағы Ноғай Ордасындағы Мұса бидің маңайында өтті. Кейіннен Үлкен Орданың әміршісі Мансұрұлы Темір бидің (1490) және ноғайлы Жүсіп бидің төңірегінде, өмірінің соңғы кезін қазақ ханы Хақназар маңында өткізді.

 Оның шығармалары XIX ғасырдан бері қарай қағаз бетіне түсе бастады. 1875 жылы орыс және қазақ тілдерінде «Императорлық орыс географиялық қоғамы Орынбор бөлімінің жазбалары» жинағында жарияланды. Өмірінің соңында Қазақ Ордасында болып, 1560 жылы өмірден баз кешеді.

Тілеушісін мойындаған, ел тірегін ерлігімен көрсеткен, еліне үміт артып, қалтқысыз қызмет еткен жан екенін танытады. Шалкиіз сонымен құнды.

Шалкиіз өз қоғамында жақсылық пен жамандықтың ара жігін шығармашылық тұрғыдан ашып, жастарға ой салатын өзінің өлеңдерін насихаттап, адамзатқа ғана тән адалдыққа шақырған.

Шалкиіз жыраудың шығармаларының әр тармағында терең сыр жатыр. Жалпы жыраулық поэзияның дәстүрлік сипаты ондағы ойдың астарланып, тұспалданып берілуінде. Жырау өз толғаулары арқылы тұспалдап та болса өз-өзіне баға беріп кетеді. Өз-өзіне баға беруде де терең мән жатыр. «Жыраудың өзін біз көбінесе лирикалық «мені» арқылы танимыз. Осылардың ішінде жыраудың Темір би мен өзін бейнеленуінен сөз зергерлігін анық аңғарамыз» («Дала даналары» кітабынан).

Шалкиіз жырау үлгілі, тағылымды, тәрбиелік мәні бар нақыл сөздер қалдырған:

1. Жақсылардың өзі өлсе де сөзі сау.
2. Жақсының жақсылығы сол болар,

Жаманменен бас қосып,

Сөйлемекке ар етер.

 Жырау қазақ ұлтымыздың тағдыры, болашағы жөнінде ой толғайды. Оның толғаулары әділдікке, адамгершілікке, батырлыққа, парасаттылыққа дәріптейді. Ол елін жаудан, дұшпаннан қорғаған батырлықты жоғары бағалайды. Жастарды адал достыққа, қалтқысыз жолдастыққа үндейді. Ол адам мінезіндегі жақсы, жаман қасиеттерді салыстыра суреттейді.

Шалкиіз жыраудың өзіне ғана тән стильдік ерекшелік бар. Ол метафоралық сөз тізбектері символикалық-көркемдік нақыстарымен, сөйлемдегі көркемдік әсерлілік, экспрессивтік-эмоционалдық бояуларымен («Қыршын біткен тал») ерекшеленеді. Жалпы жыраудың ой толғауы, сөз саптауы, көркемдік дәстүрі Бұқар жырау, Махамбет, Абыл, Шернияз шығармаларында жалғасын тапқан. Ол Би Темірдің кеңесшісі болады. Сол заманның данагөйі, ар мен намыстан жаралған, жарқ еткен жұлдызы. Қазақ батырларының өзіндік орын-үлесін, белгі-ерекшеліктерін көрсететін «Ер Шобан» жырында Шалкиіз елдік, ерлік мәселелерін көтереді. Шын мәнісіндегі жыраулық поэзияны жасаушы болған Шалгез дидактикасын кейінгі жыршылар да азық кетті.

Жырау жақсы мен жаман арқылы ер мен ез, мәрт пен нәмәрт сияқты адам бойында кездесетін екіұдай кереғар қасиет-мінездерді салыстыра суреттеу арқылы дәуірден дәуірге көшіп келе жатқан көптеген өмір сырын байыпты бағалайды. Шәлгездің «Қатынасы биік көлдерден», «Тобылғының берігі», «Бостаны барды теректің», «Айдынға шүйсең, тардан шүй», «Бар күшінді сынамай» шумақтары және «Шағырмақ бұлт жай тастар» дейтін ұзақ толғауы – не замандар бойы өмір тәжірибесінен қорытылған саралы ойлар жиынтығы, өмір аксиомасы дерлік. Бұларда ақыл-ғибрат та, өнегелі өсиет те мол. Бұл саладағы толғауларынан Шәлгездің өрісті ойларын, заман шындығын, дәуірдің елеулі мәселелерін көтере білген кемел парасатын тани түсеміз.

 Шалкиіз поэзиясы – белгілі дәрежеде жаугершілік поэзия. Шалкиіз поэзиясының рухы – ерлік. Шалкиіз толғауларында ұрыс даласындағы батырдың қимылын, қозғалысын жанды суреттер арқылы жеткізеді, батыр бейнесін статикалық күйде сомдайды. Оның барлық толғаулары – заман, өмір, мораль туралы дидактикалық шешендік туындылар. Шалкиіз шығармаларынан айқын аңғарылатын сыр –оның логикалық жағынан жүйелі келуі. Жырау туындыларына ұйытқы болған оқиғалар аса көп емес, әйтсе де оның өмір кезеңдерін, дәуірге көзқарасын өлең – толғауларына қарап мол сезінуге болады. Шалкиіз жырларында суреттелетін адамдар – Темір, Азике, Мансұр, Арық хан және жыраудың өзі. Шалкиіздің өзін біз көбінесе лирикалық «мені» арқылы танимыз.

Көрнекті жыраудың қазақ көне әдебиетіндегі орны туралы мәшһүр жазушы – ғалым М.Мағауин «Бес ғасыр жырлайды» жинағының («Жазушы», I т, 1989ж) беташарында былай деп пікір түйген: «Өзінің ұзақ өмірінде Дешті-Қыпшақтың төрт бұрышын түгел шарлаған, заманының бірінші ақыны танылып, үлкен данққа бөленген жырау бүкіл өмірін күрес үстінде өткізеді. Өз тұсындағы әміршілердің ешқайсысының да шашбауын көтермеген, турашылдығынан танбаған. Жырау туындылары көңіл пернесін дөп басар әсерлілігімен, көздегенін орып түсер өткірлігімен, аз сөзге көп мағына сыйғызған нақтылығымен, сұлу сазды көркемдігі, асау серпімді қуатымен ерекшеленеді. Жыраудың ғасырлар көгінен өтіп, біздің дәуірге жеткен шағын көлемді, шымыр толғауларынан көне заман таңбасы – түз тұрғынының дүниетанымы, адамдық табиғаты, мінез ерекшеліктері, моральдық, этикалық қағидалары анық аңғарылады»[5.400].

 Шалкиіз – көбі мақалға айналып кеткен талай афористік сөздердің авторы.

1917 жылғы төңкеріске дейін оның туындылары 12 өлең жинағы мен хрестоматияларға енді. Бұл сол кезең үшін астрономиялық сан есепті. Шалкиіз туындылары орыс тіліне тәржімаланған ақын-жыршылардың бірі. Оның шығармашылығының сол дәуірдегі орыс оқымыстылары мен зерттеушілері жоғары бағалаған. Темір биге айтқандары әр түрлі жинақтар мен басылымдарда төрт рет қайта басылды.

Шалкиіз–сахара эпосын жасаушылардың бірі. Жыраудың шығармашылығынан, кейбір деректер бойынша, бізге белгілі 760 жолдай, оның 500 жолдайы қазақ арасынан, 260 жолдайы ноғайлар арасынан жиналған дейді, ал бір деректе бізге жеткені 600 жолдың шамасында ғана дейді. Сонда бұның қайсысы дұрыс? Осы жағын тереңдей зерттеп, саралап жеке кітапқа жинақтап шығару керек. Мүмкін 500 де емес, 600 де емес одан да көп деректер табылып қалар. Бірақ осы азғантай мұрасының өзі-ақ сирек кездесетін дарын иесі екенін айғақтайды.

**Қ.Шайменов атындағы ЖББ мектебінің**

**қазақ тілі мен әдебиеті пәнінің мұғалімі**

**Бахриденова Зарина Серікжанқызы**